Tartu ülikooli teadlased rajasid Tartusse spetsiaalse kliimalabori, kus saab katsetada, kui hästi peavad näiteks Afganistani sõitvad sõdurid vastu seal valitsevas kuumas ja kuivas kliimas. Laboris on võimalik muuta ruumi temperatuuri vahemikus viiest kuni 50 kraadini ja suhtelist õhuniiskust 15%-st 95%-ni.  Me võime modelleerida näiteks kesksuvise Ateena ilma nii, et hommikul on juba küllalt palav, keskpäevani tõuseb temperatuur veelgi ning õhtupoole veidi langeb, rääkis Tartu ülikooli kehakultuuriteaduskonna dekaan professor Vahur Ööpik. Kuna labor on alles uus, siis missioonile sõitvate sõdurite asemel tehakse seal praegu katseid sõjakooli kadettidega. Kui aga katseid hakatakse sõduritega tegema, tuleb Ööpiku sõnul ilmselt osa neist ka enne Afganistani sõitu välja praakida, kirjutas Eesti Päevaleht.